Vlada Jugoslavije dala tri dana Karadžiću, Mladiću i Martiću da se predaju u Hag 17/4/02 - 2002-04-17
Trojica optuženika iz BiH su medju 23 Haška optuženika kojima je vlada Jugoslavije dala rok od tri dana da se predaju Haškom tribunalu.
Jugoslovenska vlada pozvala je danas sve osobe, kako je rečeno u saopštenju, protiv kojih je Međunarodni krivični tribunal u Hagu dostavio obrazloženu optužnicu - da se u roku od tri dana dobrovoljno predaju. Zapravo da u tom roku , kako je navedeno, ostvare saradnju sa Saveznim ministarstvom pravde radi sporazuma oko načina predaje. Istovremeno vlada je istakla "svoju spremnost da, zajedno sa vladama republika čiji su okrivljeni državljani, izda garancije Međunarodnom krivičnom tribunalu, što bi im mogloomogućiti da se brane sa slobode. Ova garancija se odnosi i na optužene koji nisu jugoslovenski državljani, naravno ukoliko doborovoljno odu u Hag. Po isteku trodnevnog roka Savezno ministarstvo pravde dostaviće nadležnim sudovima optužnice haškog tribunala, čime će započeti procedura izručenja koja je predviđena Zakonom. Dakle hapšenja i izručenja po sili zakona. Poziv je upućen na 23 adrese od kojih su deset jugoslovenskih državljana, dok su ostali navedeni kao lica koja nisu jugoslovenski državljani. U ovoj drugoj grupi su Radovan Karadžić, Ratko Mladić i Milan Martić. Kada je reč o Jugoslovenima poziv na dobrovoljni odlazak u Hag prosledjen je predsedniku Srbije Milanu Milutinoviću, bivšem načelniku Generalštaba Dragoljubu Ojdaniću, bivšem potpredsedniku Savezna Vlade Nikoli Šainoviću, kao i takozvanoj vukovarskoj trojci Veselinu Šljivančaninu, Miletu Mrkšiću i Miroslavu Radiću. Najzad na spisku Jugoslovena su do sada malo pominjani nekadašnji komandant Ratne mornarice admiral Milan Zec, zatim Milan i Sredoje Lukić i Vladimir Kovačević. Predsednik Veća gradjana Savezne skupštine Dragoljub Mićunović izrazio je danas nadu da će svi koji se nalaze na optužnicama Haškog tribunala iskoristiti priliku da se dobrovoljno predaju, dobiju garancije,a time i mogućnost da se brane sa slobode. Gotovo je sigurno da će to učiniti Nikola Šainović i general Ojdanić, pošto su njihovi advokata potvrdili spremnost svojih klijenata da postupe po, prošle nedelje usvojenom, Zakonu o saradnju Jugoslavije sa Haškim tribunalom. Za Glas Amerike iz Beograda Branislav Boškov